Kinderdepressie: Hoe om dit te diagnoseer en behandel - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kinderdepressie: Hoe om dit te diagnoseer en behandel
Kinderdepressie: Hoe om dit te diagnoseer en behandel
Na gelang kinders ontwikkel, ondervind hulle allerhande groeipyne. Buie en neerslagtigheid is gevolglik nie vreemd by kinders van verskillende ouderdomme nie.
As hierdie negatiewe en neerslagtige buie egter volhard en vir lang tydperke aanhou, is dit tyd om in te gryp want dit kan beteken dat jou kind aan kinderdepressie ly.
“Kinderdepressie verskil van die alledaagse blues wat die meeste kinders kry soos hulle ontwikkel. Die feit dat ʼn kind bedruk, eensaam of geïrriteerd voel, beteken nie dat hy of sy kinderdepressie het nie,” skryf dr. Dan Brennan, mediese deskundige en bydraer by WebMD.
“Kinderdepressie is volgehoue neerslagtigheid. As dit voorkom, voel die kind alleen, hooploos, hulpeloos en nutteloos. As hierdie tipe neerslagtigheid nie ophou nie, ontwrig dit elke deel van die kind se lewe. Dit meng in in die kind se daaglikse aktiwiteite, skoolwerk en portuurverhoudings. Dit kan ook die lewe van elke gesinslid affekteer.”
Oorsake en voorkoms
Brennan sê die presiese oorsake van kinderdepressie is onbekend. “Dit kan veroorsaak word deur ʼn kombinasie van faktore wat betrekking het op fisieke gesondheid, lewensgebeure, gesinsgeskiedenis, omgewing, genetiese kwesbaarheid, en biochemiese versteuring.”
Die kinder- en adolessentepsigiater, dr. Brendan Belsham, glo dat genetiese en omgewingsfaktore ewe veel tot kinderdepressie bydra. In Suid-Afrika is daar ʼn oorvloed omgewingsfaktore wat tot kinderdepressie kan bydra: egskeiding, gesinskonflik, emosionele en fisieke misbruik, misdaad, boeliery en armoede.
“Hoewel daar geen amptelike Suid-Afrikaanse statistiek vir kinderdepressie is nie, is dit algemeen en ondergediagnoseer,” sê hy.
Daar is ʼn hele reeks tekens wat kan aandui dat jou kind aan depressie ly.
Kinders kan geïrriteerd, kwaad en senuagtig wees; hulle ondervind hardnekkige gevoelens van neerslagtigheid en hooploosheid; hulle is geneigd om te onttrek aan aktiwiteite wat hulle gewoonlik geniet; hulle huil en kry drifuitbarstings; hulle het fisieke klagtes soos maagkrampe en hoofpyn; hul vermoë om tuis en by die skool te funksioneer word belemmer; en slaapprobleme kom voor.
Hoewel baie hiervan met depressie by volwassenes oorvleuel, is kinderdepressie nie ʼn spieëlbeeld daarvan nie. “Depressie in die kinderjare en adolessensie kan ietwat anders manifesteer as by volwassenes. Geïrriteerdheid en/of woede is meer algemene tekens van depressie by kinders en tieners,” sê dr. Richa Bhaita, adolessente- en volwassenepsigiater.
“Wanneer jonger kinders depressief is, is hulle meer geneigd tot fisieke en liggaamlike simptome soos skete en pyne, rusteloosheid en angs as hulle van hul ouers geskei word omdat hulle dalk nie die emosionele instelling en/of uitrukkingsvermoë het om oor hul emosies te praat nie.”
Sy sê dat nie al die simptome aanwesig hoef te wees vir ʼn diagnose van depressie nie. “Simptome kom vir minstens twee weke op die meeste dae voor ten einde aan die kriteria vir depressie te voldoen.”
Belsham sê die behandelingsopsies vir kinders is soortgelyk aan dié vir volwassenes. “Dit sluit in psigoterapie (berading) en medikasie. Jou kind se dokter kan psigoterapie eerste voorstel en antidepressantmedikasie as ʼn bykomende opsie oorweeg as die simptome ernstig is of as daar nie ʼn beduidende verbetering met psigoterapie alleen verkry word nie.
“Die beste studies tot dusver dui aan dat ʼn kombinasie van psigoterapie en medikasie die effektiefste metode is om kinderdpressie suksesvol te behandel.”
Volgens Bhatia moet ander mediese en psigiatriese toestande wat met depressie ooreenstem ─ soos aandaggebrek-hiperaktiwiteitsindroom (ADHD) of anemie ─ eers uitgeskakel word. “Vir matige tot redelike depressie is KGT (kognitiewe gedragsterapie) die tipiese eertseliniebehandeling vir kinders en tieners. Vir redelike tot ernstige depressie beveel bewysgebaseerde riglyne ʼn kombinasie van KGT en antidepressantmedisyne aan.”
Belsham sê vir kinders tussen 4 en 10 jaar word speelterapie aanbeveel. Vir kinders ouer as 6 kan met praatterapie begin word. Navorsing het ook getoon dat kognitiewe terapie geskik is vir ouer kinders omdat dit hulle help om negatiewe emosies en denke deur positiewes te vervang.
Cleveland Clinic, 16 Januarie 2015, “Depression in children”, https://my.clevelandclinic.org/health/diseases/14938-depression-in-children.
Linda Trump, 17 Maart 2010, “Childhood depression”, https://www.parent24.com/Child_7-12/Development/Childhood-depression-20150826.
Richa Bhatia, Oktober 2018, “Childhood depression”, https://adaa.org/learn-from-us/from-the-experts/blog-posts/consumer/childhood-depression.